Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Lumu luimpe lufunda kudi Yone
8:12-59
-
Tatu udi ufila bujadiki bua bualu bua Yezu (12-30)
-
Bana ba Abalahama (31-41)
-
Bana ba Diabolo (42-47)
-
Yezu ne Abalahama (48-59)
8 12 Pashishe Yezu wakakula kabidi nabu, wamba ne: “Ndi butoke bua pa buloba.+ Muntu yonso udi undonda kakuendela mu mîdima nansha kakese, kadi neikale ne butoke+ bua muoyo.”
13 Nunku Bafalese bakamuambila ne: “Udi ujadika bualu buebe nkayebe; bujadiki buebe ki mbulelela to.”
14 Yezu wakabandamuna ne: “Nansha mundi njadika bualu buanyi nkayanyi, bujadiki buanyi mbulelela, bualu ndi mumanye kumvua mufume ne kundi nya.+ Kadi nuenu kanuena bamanye kumvua mufume ne kundi nya to.
15 Nudi nulumbuluisha malu mu mubidi;+ meme tshiena ndumbuluisha muntu nansha umue.
16 Kadi nansha meme ndumbuluisha, dilumbuluisha dianyi ndilelela, bualu tshiena nkayanyi to, kadi Tatu uvua muntume udi nanyi.+
17 Kabidi, mbafunde mu Mikenji yenu ne: ‘Bujadiki bua bantu babidi mbulelela.’+
18 Meme ke udi ujadika bualu buanyi nkayanyi, ne Tatu uvua muntume udi ujadika bualu buanyi.”+
19 Pashishe bakamukonka ne: “Tatu webe udi penyi?” Yezu wakandamuna ne: “Kanuena bammanye ni mmeme ni n’Tatu wanyi to.+ Bu nuenu bammanye, nuvua kabidi mua kumanya Tatu wanyi.”+
20 Wakakuila mêyi aa muaba wa tushete tua diela makuta+ pavuaye ulongesha mu ntempelo. Kadi muntu nansha umue kakamukuata, bualu dîba diende kadivua dianji kukumbana to.+
21 Nunku wakabambila kabidi ne: “Meme ndi nya, nenunkebe, kadi nuenu nenufue mu mpekatu wenu.+ Kanuena mua kulua muaba undi nya.”+
22 Ke bena Yuda kutuadija kuamba ne: “Kakudishipa to, ki mmuomu? Bualu udi wamba ne: ‘Kanuena mua kulua muaba undi nya.’”
23 Wakabambila kabidi ne: “Nuenu nudi bafumine miaba ya panshi; meme ndi mufumine miaba ya muulu.+ Nuenu nudi bafumine pa buloba ebu; meme tshiena mufumine pa buloba ebu to.
24 Ke bualu kayi mvua munuambile ne: Nenufue mu mpekatu yenu. Bualu binuikala kanuyi nuitabuja ne: meme ndi yeye, nenufue mu mpekatu yenu.”
25 Nunku bakatuadija kumukonka ne: “Wewe udi nganyi?” Yezu wakabandamuna ne: “Bua tshinyi mene ndi ngakula nenu?
26 Ndi ne malu a bungi a kuamba bua bualu buenu ne a kulumbuluisha. Mu bulelela, Yeye uvua muntume mmulelela, ne malu mine amvua mumvue kudiye, ndi ngambila ba pa buloba.”+
27 Kabavua bajingulule ne: uvua ubambila bualu bua Tatu to.
28 Pashishe Yezu wakamba ne: “Panuikala babandishe Muana wa muntu kuulu,+ dîba adi nenumanye ne: Meme ndi yeye+ ne tshitu ndienzela bualu mu meme nkayanyi to;+ kadi ndi ngakula malu aa anu muvua Tatu mundongeshe.
29 Eu uvua muntume udi nanyi; kavua mundekele nkayanyi to, bualu misangu yonso ndi ngenza malu adi amusankisha.”+
30 Pavuaye wamba malu aa, bantu ba bungi bakamuitabuja.
31 Pashishe Yezu wakambila kabidi bena Yuda bavua bamuitabuje ne: “Nuenu bashale mu dîyi dianyi, nudi bushuwa bayidi banyi,
32 ne nenumanye bulelela,+ ne bulelela nebunupeshe budikadidi.”+
33 Bakamuandamuna ne: “Tuetu tudi bana ba Abalahama, katutu banji kuikala bapika ba muntu nansha. Mmunyi muudi wamba ne: ‘Nenupete budikadidi’?”
34 Yezu wakabandamuna ne: “Bulelela, bulelela, ndi nnuambila ne: muenji wa mpekatu yonso mmupika wa mpekatu.+
35 Bualu bukuabu, mupika katu ushala mu nzubu mua mfumuende kashidi to; muana udi ushalamu kashidi.
36 Nunku Muana yeye munupeshe budikadidi, nenuikale bushuwa ne budikadidi.
37 Ndi mumanye ne: nudi bana ba Abalahama. Kadi nudi nukeba kunshipa bualu dîyi dianyi kadiena diya kumpala munkatshi muenu to.
38 Ndi ngakula malu amvua mumone pantshivua kudi Tatu wanyi,+ kadi nuenu nudi nuenza malu anuvua bumvue kudi tatuenu.”
39 Bakamuandamuna ne: “Abalahama ke tatuetu.” Yezu wakabambila ne: “Bu nuenu bikale bana ba Abalahama,+ nuvua mua kuikala nuenza bienzedi bia Abalahama.
40 Kadi mpindieu nudi nukeba bua kunshipa meme muntu udi munuambile bulelela bumvua mumvue kudi Nzambi.+ Abalahama kavua muenze nunku to.
41 Nuenu nudi nuenza bienzedi bia tatuenu.” Bakamuambila ne: “Katuvua baledibue mu buendenda to; tudi ne Tatu umue, Nzambi.”
42 Yezu wakabambila ne: “Bu Nzambi muikale Tatu wenu, nuvua mua kunnanga,+ bualu mvua mufume kudi Nzambi ne ndi muaba eu. Tshiena mudiluile mu meme nkayanyi to, kadi Yeye au uvua muntume.+
43 Bua tshinyi kanuena nujingulula malu andi ngamba? Bualu kanuena mua kuteleja dîyi dianyi to.
44 Nuenu nudi bafume kudi tatuenu Diabolo, ne nudi basue kukumbaja majinga a tatuenu.+ Yeye au uvua mushipianganyi pakabangaye,+ kakimana bikole mu bulelela, bualu bulelela kabuena munda muende to. Padiye wamba bualu bua dishima, udi wakula bilondeshile tshidiye menemene, bualu mmuena dishima ne tatu wa dishima.+
45 Kadi meme, bualu ndi nnuambila bulelela, kanuena nungitabuja to.
46 Nnganyi wenu udi untuisha mundi ne mpekatu? Bingikala ngamba bulelela, bua tshinyi kanuena nungitabuja?
47 Muntu udi mufume kudi Nzambi udi uteleja mêyi a Nzambi.+ Ke bualu kayi kanuena nuteleja, bualu kanuena bafume kudi Nzambi to.”+
48 Bena Yuda bakamuandamuna ne: “Katuena tuambilamu patudi tuamba ne: ‘Wewe udi muena Samalea+ ne udi ne demon’ anyi?”+
49 Yezu wakandamuna ne: “Tshiena ne demon to, kadi ndi nnemeka Tatu wanyi, nuenu kanuena nunnemeka to.
50 Kadi meme tshiena ndikebela butumbi buanyi nkayanyi to;+ kudi Eu udi ukeba ne ulumbuluisha.
51 Bulelela, bulelela, ndi nnuambila ne: muntu yeye mutumikile dîyi dianyi kakumona lufu nansha kakese.”+
52 Bena Yuda bakamuambila ne: “Mpindieu tudi bajadike ne: udi ne demon. Abalahama wakafua ne baprofete kabidi, kadi wewe udi wamba ne: ‘Muntu yeye mutumikile dîyi dianyi kakulabula lufu nansha kakese.’
53 Wewe kuena munene kupita tatuetu Abalahama wakafua to, ki mmuomu? Baprofete bakafua pabu. Wewe udi udiangata bu nganyi?”
54 Yezu wakandamuna ne: “Bingikala nditumbisha nkayanyi, butumbi buanyi budi tshianana. Tatu wanyi ke udi untumbisha,+ yeye unudi nuamba ne: n’Nzambi wenu.
55 Penu kanuena bamumanye to,+ kadi meme ndi mumumanye.+ Meme muambe ne: tshiena mumumanye, nengikale muena dishima bu nuenu. Kadi ndi mumumanye ne ndi ntumikila dîyi diende.
56 Abalahama tatuenu wakasanka bikole bua ditekemena dia kumona dituku dianyi, wakadimona, kusankaye.”+
57 Nunku bena Yuda bakamuambila ne: “Kuena muanji kukumbaja nansha bidimu 50 to, Abalahama ke uukadi mumone?”
58 Yezu wakabambila ne: “Bulelela, bulelela, ndi nnuambila ne: kumpala kua Abalahama kuikalaku, meme mvuaku.”+
59 Nanku bakangula mabue bua kumuasa, kadi Yezu wakasokoma, kupatukaye mu ntempelo.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yone 8
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
lua_Latn lua_Latn lua_Latn lua_Latn unk unk lua_Latn unk lua_Latn unk nso_Latn unk lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn kon_Latn kon_Latn lua_Latn tsn_Latn lua_Latn lua_Latn eng_Latn